Ноа Лайлз

**Но́а Ла́йлз** (; 18 ліпеня 1997 году) — лёгкаатлет ЗША, які спэцыялізуецца на спрынтарскім бегу на 60, 100 і 200 мэтраў. Ягоны асабісты рэкорд складае 19,31 сэкундаў на дыстанцыі 200 мэтраў, што таксама ёсьць рэкордам ЗША на гэтай дыстанцыі. Алімпійскі чэмпіён і шматразовы чэмпіён сьвету. Ягоныя бацькі таксама займаліся лёгкай атлетыкай.

## Кар’ера
### Юнацкая
Лайлз прадстаўляў ЗША на юнацкіх Алімпійскіх гульнях 2014 году, дзе здабыў залаты мэдаль на дыстанцыі 200 мэтраў. У чэрвені 2016 году спартовец выйграў забег на дыстанцыі 100 мэтраў на чэмпіянаце ЗША сярод юніёраў, затраціўшы 10,08 сэкундаў, каб фінішаваць. У ліпені 2016 году Лайлз браў удзел у алімпійскім адборы ЗША, каб змагацца за месцы ў зборнай на дыстанцыях 100 і 200 мэтраў. Бягун ня даў рады з кароткай дыстанцыяш, але ў забегу на 200 мэтраў ён выйграў свой паўфінал, а затым заняў чацьвертае месца ў фінале з часам 20,09 сэкундаў. Тым ня менш, атлет ня здолеў адабрацца ў каманду.

### Прафэсійны пачатак

Лайлз абавязаўся выступаць за каманду «Флорыда Гатарз» Флорыдзкага ўнівэрсытэту, але ў ліпені 2016 году Ноа і ягоны малодшы брат Джозэфус склалі прафэсійныя кантракты з Адыдасам. У лістападзе 2016 году Лайлз зноў быў названы спартоўцам году сярод юнакоў паводле вэрсіі часопісу *Track & Field News*.

Бягун пачаў 2017 год з свайго першага тытулу нацыянальнага чэмпіёну сярод мужчынаў на дыстанцыі 300 мэтраў на чэмпіянаце ЗША ў памяшканьні 2017 году, які ладзіўся ў Албукерке, палепшыўшы сусьветны рэкорд у бегу ў памяшканьні на адну сотую сэкунды да 31,87. Ён таксама атрымаў срэбраны мэдаль у эстафэце 4×200 мэтраў у складзе зборнай ЗША на сусьветных эстафэтах 2017 году. Лайлз таксама перамог у двух забегах Дыямэнтавай лігі, адужыўшы чэмпіёна ЗША Аміра Ўэба і чэмпіёна сьвету Раміля Гуліева. Аднак пашкоджаньні вымусілі спартоўца прапусьціць частку сэзону, у тым ліку чэмпіянат сьвету 2017 году.

### Посьпехі
Лайлз вярнуўся на чэмпіянат ЗША ў памяшканьні 2018 году, але там браў удзел у бегу на 60 мэтраў замест 300 мэтраў. У свой забег спартовец паказаў свой найлепшы асабісты рэкордны час у 6,57 сэкундаў, але ня здолеў адабрацца ў паўфінал. Пасьля спартовец засяродзіўся на бегу на дыстанцыі 200 мэтраў, здабыўшы перамогі ў гэтай дысцыпліне на этапах Дыямэнтавай лігі ў Досе і Юджыне. На чэмпіянаце ЗША ў 2018 годзе ён засяродзіўся на дыстанцыі 100 мэтраў. Ягоны галоўны супернік Майк Роджэрз быў вымушаны зьняцца з турніру, таму Лайлзу выпала пазмагацца апроч іншых з Роні Бэйкерам. У фінале Бэйкер здабыў перавагу ў некалькі мэтраў над Лайлзам, але Лайлз скараціў адрыў у сярэдзіне забегу і абышоў Бэйкера на апошнім мэтры, здабыўшы, такім чынам, перамогу за 9,88 сэкундаў. Што стала асабістым рэкордам спартоўца. Бягун стаў наймаладзейшым чэмпіёнам ЗША на дыстанцыі 100 мэтраў з часоў перамогі Сэма Грэйдзі ў 1984 годзе. Пазьней у тым жа годзе амэрыканец усталяваў найлепшы час сэзону ў забегу на 200 мэтраў на этапе Дыямэнтавай лігі ў Манака. У фінале лігі ў Цюрыху Лайлз пазмагаўся з Гуліевым, які да таго стаў быў чэмпіёнам Эўропы. Амэрыканец здолеў перамагчы ў фінальным забегу і стаць чэмпіёнам лігі, паказаўшы вынік у 19,67 сэкундаў.

У 2019 годзе Лайлз запачаткаваў сэзон 18 траўня забегам у Шанхаі на 100 мэтраў, адолеўшы дыстанцыю за 9,86 сэкундаў. У сваім першым забегу на 200 мэтраў на этапе Дыямэнтавай лігі ў Рыме ён паўтарыў час сусьветнага рэкорду П’етра Мэнэа, які той усталяваў у 1979 годзе. Празь месяц у Лязане ён палепшыў свой асабісты рэкорд да 19,50 сэкундаў. Ужо праз тыдзень Лайлз праджгаў у Манака дыстанцыю 100 мэтраў за 9,92 сэкундаў. Атлет браў удзел у чэмпіянаце ЗША ў канцы ліпеня, дзе здабыў тытул чэмпіёна на дыстанцыі 200 мэтраў, на што спартоўцу спатрэбілася 19,78 сэкундаў пры бегу з сустрэчным ветрам. Таксама амэрыканец заваяваў залатыя мэдалі ў бегу на 200 м і ў эстафэце 4×100 м на чэмпіянаце сьвету 2019 году, які ладзіўся ў Досе.

21 ліпеня 2022 году падчас чэмпіянату сьвету ў Юджыне Лайлз другі раз стаў чэмпіёнам сьвету на дыстанцыі 200 мэтраў і перасягнуў шматгадовы нацыянальны рэкорд Майкла Джонсана ў 19,32 сэкундаў, палепшыўшы час да 19,31 сэкундаў. Ён завяршыў свой выдатны сэзон у фінале Дыямэнтавай лігі перамогай на дыстанцыі 200 мэтраў, забясьпечыўшы свой чацьверты трафэй лігі. 20 жніўня 2023 году на чэмпіянаце сьвету, які адбыўся ў Будапэшце, лёгкаатлет здабыў золата на дыстанцыі 100 мэтраў і ўсталяваў новы асабісты рэкорд у фінальных забегу, які цяпер стаў 9,83 сэкундаў. 25 жніўня 2023 году Лайлз атрымаў залаты мэдаль на чэмпіянаце сьвету 2023 году, адолеўшы дыстанцыю ў 200 мэтраў за 19,52 сэкундаў. Гэта быў ягоны трэці залаты мэдаль на дыстанцыі 200 мэтраў і пяты ў агульным заліку чэмпіянатаў сьвету.

### Далейшая кар’ера
20 ліпеня 2024 году Лайлз усталяваў новы асабісты рэкорд на дыстанцыі 100 мэтраў. Гэтак ён прабег дыстанцыю за 9,81 сэкундаў на этапе Дыямэнтавай лігі ў Лёндане. Пасьля спартовец здабыў свой першы залаты мэдаль на дыстанцыі 100 мэтраў на летніх Алімпійскіх гульнях 2024 году з новым асабістым рэкордам у 9,784 сэкундаў, апярэдзіўшы ямайкца Кішэйна Томпсана на 0,005 сэкундаў. Гэтым атлет забясьпечыў першую перамогу ЗША на памянёнай дыстанцыі на Алімпіядах ажно з 2004 году. У наступныя дні гульняў Лайлз быў трэцім на дыстанцыі ў 200 мэтраў, саступіўшы Лэтсыле Тэбогу і Кенэту Бэднарку. Пасьля забегу ён паваліўся на зямлю і быў вывезены з арэны на інваліднам вазку. Пазьней стала вядома, што спартовец выйшаў на забег з каранавірусам, што паўплывала на ягоныя вынікі. Амэрыканец быў вымушаны адмовіцца ад удзелу ў эстафэтных этапах на 4x100 і 4x400 мэтраў.

У 2025 годзе, вярнуўшыся пасьля траўмы, Лайлз стаў пераможцам забегу на 200 мэтраў на турніры Дыямэнтавай лігі ў Манака з часам 19,88 сэкундаў, абышоўшы алімпійскага чэмпіёна Лэтсыле Тэбога. На чэмпіянаце сьвету 2025 году, які ладзіўся ў Токіё, Лайлз спачатку заваяваў бронзавы мэдаль у бегу на 100 мэтраў з часам 9,89 сэкундаў, але затым стаў чэмпіёнам сьвету ў бегу на 200 мэтраў з часам 19,52 сэкундаў. Затым ён прывёў каманду ЗША да перамогі ў эстафэце 4×100 м.

## Крыніцы

## Вонкавыя спасылкі
* 
* 

Катэгорыя:Спрынтары ЗША
Катэгорыя:Лёгкаатлеты і лёгкаатлеткі на летніх Алімпійскіх гульнях 2020 году
Катэгорыя:Лёгкаатлеты і лёгкаатлеткі на летніх Алімпійскіх гульнях 2024 году
Катэгорыя:Чэмпіёны летніх Алімпійскіх гульняў 2024 году
Катэгорыя:Прызэры летніх Алімпійскіх гульняў 2024 году